***К ө ш і р м е***

№1-32/2015

**Ү К І М**

**ҚАЗАҚСТАН РЕСПУБЛИКАСЫ АТЫНАН**

Батыс Қазақстан облысы Ақжайық аудандық №2 соты құрамында: судья Гумарова Т.С. төрағалық етуімен, хатшылықта Саурбаев Н.М. отырып, мемлекеттік айыптаушы Д.А.Жумановтың, қорғаушы А.С.Нурханованың қатысуымен 21 қаңтар 2016 жылы Тайпақ ауылында Ақжайық аудандық №2 сотының ғимаратының сот залында дыбыс-бейне жазба құралын қолдану арқылы ашық басты сот талқылауында

Куангалиев Кайыр Бисанбаевичті, 18.11.1971 жылы Батыс Қазақстан облысы, Ақжайық ауданы, Жанама ауылында дүниеге келген, Қазақстан Республикасының азаматы, ұлты қазақ, білімі орта, ажырасқан, жұмыс жасамайды, тұрағы: БҚО, Ақжайық ауданы, Жанама ауылы, Сембаев көшесі, №3 үй, бұрын Ақжайық аудандық №2 сотының 04.07.2012 жылғы үкімімен ҚР ҚК 145 бабының 2 бөлімімен 1 жыл мерзімге бас бостандығынан айырылып, ҚК-нің 63 бабын қолданып 1 жыл сынақ мерзімге сотталған, Ақжайық аудандық №2 сотының 02.11.2012 жылғы қаулысымен белгіленген сынақ мерзімі 1 айға ұзартылған, 08.08.2013 жылғы Ақжайық аудандық №2 сотының сынақ мерзімінің күшін жойып, 1 жыл бас бостандығынан айыру жөніндегі қаулысы БҚО сотының кассациялық сот алқасының 10.07.2014 жылғы қаулысымен өзгертіліп, жаза өтеу орны ретінде колония-қоныс белгіленген, 07.08.2014 жылы жазаны өтеген соң босатылған, 17.03.2015 жылы ҚР ҚК-нің 379 бабының 1-бөлімімен 60 сағат мерзімге қоғамдық жұмыстарына тартылған, 06.08.2015 жылы Ақжайық аудандық №2 сотының үкімімен ҚР ҚК-нің 194 бабы 1 бөлігімен, 293 бабы 1 бөлігімен, ҚК-нің 58 бабы 2 бөлігі негізінде түпкілікті 2 жыл мерзімге бас бостандығын шектеуге сотталған, процестік мәжбүрлеу шарасы ретінде 18.12.2015 жылы келу туралы міндеттеме қолданылған, айыптау актісінің көшірмесін 29.12.2015 жылы алған,

Қазақстан Республикасының ҚК-нің 106 бабының 1 бөлігімен айыптау туралы қылмыстық істі қарап, соттың

АНЫҚТАҒАНЫ:

2015 жылдың желтоқсан айының 3 күні сағат 20:00 шамасында Батыс Қазақстан облысы Ақжайық ауданы Тайпақ ауылдық округіне қарасты «Асжеген» қыстағында тұрғын үйдің ас бөлмесінде Куангалиев К.Б. алкогольді масаю күйінде бірге спирттік ішімдік ішу барысында азамат С.Ж.Иманбаевпен өзара жанжалдасып, оның іш тұсынан үстел үстінен алған пышақпен соғып, 09.12.2015жылғы №01-15/873 санды сот-медициналық сараптама қорытындысына сай жәбірленушінің денсаулығына ауыр дәрежедегі дене жарақатын келтірген.

Сотталушы Куангалиев К.Б. басты сот талқылауында тағылған айыпты ішінара мойындап, 03.12.2015 жылы Батыс Қазақстан облысы Ақжайық ауданы Тайпақ ауылдық округіне қарасты «Асжеген» қыстағында тұрғын үйдің ас бөлмесінде жәбірленуші С.Иманбаевпен бірге спирттік ішімдік ішкендерін, сол кезде өзінің ауруы ұстап, есінен айырылып қалғанын, жәбірленушіге пышақты қалай сұғып алғанын білмейтінін, сотқа дейінгі тергеп-тексеру кезінде күдікті ретінде жауапталғанда және тергеу эксперименті кезінде жауапты полиция қызметкерінің айтуы бойынша бергенін, қазіргі кезде ол жауаптарын қолдамайтынын, жәбірленушіге дене жарақатын келтірейін деген ниеті болмағанын, болған жағдайға кешірім сұрап өкінетінін, жеңіл жаза тағайындауды сұрайтынын көрсетті.

Басты сот талқылауында жәбірленуші Иманбаев С.Ж. 03.12.2015 жылы Батыс Қазақстан облысы Ақжайық ауданы Тайпақ ауылдық округіне қарасты «Асжеген» қыстағына барғанын, өзінің қыстаққа барғанда спирттік ішімдік ішкен күйде барып, онда барғасын тағы да спирттік ішімдік ішкендіктен мас болып қалғанын, сол себепті өзінің дене жарақатын алуының мән-жайы есінде жоқ екенін, сотталушыға кешірім беретінін, оған ешқандай талап қоймайтынын көрсетті.

Басты сот талқылауында куә Утешев К.Т. оқиға болған уақытта өзі, сотталушы және жәбірленуші үшеуі спирттік ішімдік ішіп отырған кезде К.Б.Куангалиев пен С.Ж.Иманбаев екеуі өзара сөзге келіп, Куангалиев К.Б. қолымен С.Ж.Иманбаевты итеріп орындықпен бір ұрғанын, сол кезде Иманбаев С.Ж. орнынан тұрып, екеуі ұстасып кеткенін, өзі оларды арашаламақ болып К.Б.Куангалиевтің артынан екі қолымен жармасқанын, алайда Куангалиев К.Б. оған «жібер» деп жұлқынған кезде оны жіберіп қойғанын, осы кезде айқай-шуға жатын бөлмеден Жолдаспаев Е.А. шығып екеулеп оларды арашалағандарын, осыдан кейін К.Б.Куангалиевтің сыртқа шығып кеткенін, ал Иманбаев С. жүріп бара жатып жерге құлағанын, оны Жолдаспаев Е. екеуі жатын бөлмеге апарып жатқызған кезде С.Иманбаев ішін ұстап, «маған Қайыр пышақ тығып алды» дегенін, оның ішіп ашып қараған кезде жайлап қан ағып жатқанын көргенін, болған жайды М.Табылдиевке ұялы телефон арқылы хабарлап, ол шамамен 1 сағаттан кейін келіп, С.Ж.Иманбаевты ауруханаға алып кеткенін, өзінің К.Б.Куангалиевтің пышақты қайдан алғанын, оны жәбірленушіге қалай сұғып алғанын көрмегенін айтты.

Куә Жолдаспаев Е.А. басты сот талқылауында оқиға болған күні сағат 19.00 шамасында Утешев К.Т., К.Б.Куангалиев пен С.Ж.Иманбаев үшеуі ас бөлмеде қалып, арақ ішкендерін, өзі жатын бөлмеде ұйықтап қалғанын, шамамен бір сағаттан кейін шудан оянып кетіп, ас бөлмеге барғанда С.Ж.Иманбаевтың ішін ұстап тұрғанын көргенін, сол кезде оған К.Б.Куангалиевтің орындықты лақтырғанын, ал Утешев К.Т. оларды ажырата алмай айналасында жүргенін, содан өзінің екеуінің арасына арашаға түсіп, С.Ж.Иманбаевты сыртқа алып шыққанын, арттарынан К.Б.Куангалиев шығып, қора жаққа қарай қаша жөнелгенін, осы кезде С.Ж.Иманбаевтың жерге құлағанын, одан не болғанын сұрағанда С.Ж.Иманбаев «Қайыр пышақ тығып алды» дегенін, оны жатын бөлмеге апарып жатқызып, киімдерін көтеріп қарағанда ішінен жарақат байқағанын, жарақаттан аздап қан ағып жатқанын көргенін, сосын тез арада М.Табылдиевтің ұялы телефонына қоңырау шалып, болған жайды айтқанын, шамамен бір сағаттан кейін М.Табылдиев келіп, С.Ж.Иманбаевты Тайпақ ауылына ауруханаға алып кеткенін, өзінің ас бөлмені жинап, ошақ алдында жатқан қара сұр түсті сапты пышақты алып, үстел үстіне қойғанын, К.Б.Куангалиевтің пышақты жәбірленушіге қалай сұғып алғанын көрмегені туралы жауап берді.

Куә Табылдиев М.Т. 03.12.2015 жылы сағат 20.30 шамасында оның ұялы телефонына Е.А.Жолдаспаев қоңырау шалып, К.Б.Куангалиевтің С.Ж.Иманбаевқа пышақ тығып алғанын хабарлағанын, өзінің сол бойда көлікпен «Асжеген» қыстағына шығып, жолда «жедел жәрдемге» хабар бергенін, қыстаққа келген бойда С.Ж.Иманбаевты көлікке отырғызып, Тайпақ ауылына алып кеткенін көрсетті.

Басты сот талқылауында куәлар А.Б.Бисенгалиева, Т.Ш.Утепбергенов, Н.Д.Исинжулов осыған ұқсас жауап берді.

Бұдан басқа, сотталушының жасаған қылмыстық әрекеті сот мәжілісінде зерттелген іс құжаттарындағы деректермен де, атап айтқанда оқиға болған жерді қарап шығу туралы хаттамамен және фотосуреттерлермен, нәрселерді қарап тексеру туралы хаттамаларымен, заттай дәлелдемелерді іске тіркеу туралы қаулымен, сот-медициналық сараптама қорытындысымен, сот-биологиялық сараптама қорытындысымен, криминалистикалық зерттеу қорытындысымен, затты алу туралы хаттамаларымен дәлелденеді.

Сот, сотталушы К.Б.Куангалиевтың қылмыстық әрекеті қылмыстық қудалау органымен денсаулыққа қасақана ауыр зиян келтiру белгілерімен ҚР ҚК 106 бабы 1 бөлігімен дәрежеленуі дұрыс деп есептейді.

Сот сотталушыға жаза тағайындау кезінде ҚК-нің 52-бабының талабына сай қылмыстық құқық бұзушылық жасаған адамға оның түзелуі және жаңа қылмыстық құқық бұзушылықтардың алдын алу үшін қажетті және жеткілікті жаза тағайындалуға тиіс екенін және қылмыстық құқық бұзушылықтың сипаты мен қоғамға қауіптілік дәрежесі, кінәлі адамның жеке басы, оның ішінде құқық бұзушылық жасағанға дейінгі және одан кейінгі оның мінез-құлқын ескеріп, тағайындалған жазаның сотталушының түзелуіне, жаңа қылмыстың алдын алуға жеткілікті жаза тағайындау туралы қағиданы басшылыққа алады.

Сот, ҚР ҚК-нің 53 бабының талабына сай, қылмыстық жауаптылық пен жазаны жеңілдететін мән-жай ретінде кінәсін ішінара мойындап өкінуін ескереді.

ҚР ҚК-нің 54 бабының талабына сай, сотталушының қылмыстық құқық бұзушылық алкогольді масаю күйінде жасауы оның жауаптылығы пен жазасын ауырлататын мән-жай болып табылады.

Сот, сотталушы К.Б.Куангалиевқа жазаның түрі мен мөлшерін белгілеген кезде айыпталушының жеке басын, оның бас бостандығын шектеу жазасын өтеп жүріп ауыр санаттағы жаңа қылмыстық құқық бұзушылық жасағанын ескеріп, бірнеше рет қасақана қылмыс жасағаны оның қоғамға қауіптілігін арттырып, түзелу жолына түскісі келмейтінін көрсетеді деп санайды, аталған мән-жайларды назарға ала отырып, сотталушының түзелуіне ықпал ету үшін және жаңа қылмыстың алдын алу мақсатында бас бостандығынан айыру түріндегі жаза тағайындау қажет деген шешімге келеді.

Ақжайық аудандық №2 сотының 06.08.2015 жылғы үкімімен тағайындалған бас бостандығын шектеу жазасының бір жыл жеті ай бөлігін өтемегендіктен сотталушы К.Б.Куангалиевке түпкілікті жаза ҚР ҚК-нің 60 бабының 1 бөлігінің талаптары ескеріле отырып, соттың соңғы үкiмі бойынша тағайындалған жазаға соттың алдыңғы үкiмi бойынша жазаның өтелмеген бөлiгiн  ішінара қосу арқылы тағайындалуы қажет.

ҚР ҚПК-нің 166 бабына сай прокурор жәбірленушіні емдеу үшін жұмсалған материалдық шығынды сотталушыдан өндіру туралы азаматтық талап қойған. Сотталушы Қ.Б.Куангалиев азаматтық талапты мойындап, келтірілген зиян мөлшеріне дау келтірмейді. Сот сотталушының талапты мойындауын қабылдап, материалдық шығын тікелей қылмыстық құқық бұзушылықпен келтірілгендіктен прокурордың азаматтық талабы толық қанағаттандырылуға жатады деп табады.

Іс бойынша заттай дәлелдемелер тағдыры ҚР ҚПК-нің 118 бабының талаптарына сай шешілуі тиіс.

Іс бойынша іс жүргізу шығындары сотталушы Қ.Б.Куангалиевтан мемлекет пайдасына өндірілуге жатады.

Жоғарыда көрсетілгендердің негізінде және ҚР ҚПК-нің 387-390, 393, 395-398, 401-402 баптарын негізге алып, сот

ҮКІМ ЕТТІ:

Куангалиев Кайыр Бисанбаевич Қазақстан Республикасының ҚК-нің 106 бабының 1 бөлігімен кінәлі деп танылып, 3 (үш) жыл мерзімге бас бостандығынан айырылсын.

ҚК-нің 60 бабының 1 бөлімінің талабына сай үкімдер жиынтығы бойынша осы үкіммен тағайындалған жазаға Ақжайық аудандық №2 сотының 06.08.2015 жылғы үкімімен тағайындалған жазаның өтелмеген бөлігін ішінара қосу арқылы Куангалиев Кайыр Бисанбаевичке түпкілікті 3 (үш) жыл 6 (алты) ай мерзімге бас бостандығынан айыру жазасы тағайындалсын.

Жазаны өтеу үшін түзеу колониясының жалпы режимі белгіленсін.

К.Б.Куангалиевке процестік мәжбүрлеу шарасы ретінде қолданылған келу туралы міндеттеменің күші жойылып, Куангалиев К.Б. сот залынан қамауға алынсын.

Азаматтық талап арыз қанағаттандырылсын. Куангалиев Кайыр Бисанбаевичтан жәбірленушіні емдеуге жұмсалған 67 734 (алпыс жеті мың жеті жүз отыз төрт) теңге 65 тиын мемлекет пайдасына өндірілсін.

Азаматтық талап бойынша өз еркімен орындау үшін 1 (бір) ай мерзім белгіленсін және көрсетілген мерзім өткеннен кейін сот актісі азаматтық талап бөлігінде мәжбүрлеп орындауға жолдансын.

Куангалиев Кайыр Бисанбаевичтан 79 131 (жетпіс тоғыз мың бір жүз отыз бір) теңге іс жүргізу шығындары мемлекет пайдасына өндірілсін.

Іс бойынша дәлелдемелік зат ретінде танылған Тайпақ ПБ-нің айғақ затты сақтау камерасында сақтаудағы: сұр жолақтары бар көк түсті көйлек, көк түсті джинсы шалбар, 1 дана пышақ үкім заңды күшіне енген соң жойылсын.

Үкімге жария етілген күннен бастап, ал қамаудағы сотталғанға үкім көшірмесі тапсырылған күннен бастап 15 (он бес) тәулік мерзім ішінде Батыс Қазақстан облыстық сотының қылмыстық істер жөніндегі апелляциялық сот алқасына Ақжайық аудандық №2-ші соты арқылы апелляциялық шағым, наразылық келтіруге болады.

**Судья Гумарова Т.С.**